Séu tölvuþrjótar komnir inn á pósthólf þá þarf að fá fagaðila, t.d. sérfræðing innan eða utan viðkomandi fyrirtækis, til þess að skoða tölvu og pósthólf. Það er ekki nóg að breyta um lykilorð. Fagaðili og eigandi hólfsins þurfa að: Taka skjámyndir af atburðaskrám og stillingum og geyma fyrir sannanir og afhenda lögreglu ef viðkomandi ætlar að kæra. Algerlega nauðsynlegt að gera þetta fyrst. Ekki breyta neinum stillingum nema taka skjámynd fyrir og eftir. Yfirfara reglur (e. rules) t.d. vistun skjala (e. archive, e. move). Yfirfara áframsendingarstillingar (e. autoforward) í póstkerfinu. Yfirfara endurheimtar lykilorð (e. recovery passwords) og endurheimtar símanúmer (e. recovery phones) í póstkerfinu. Skipta um lykilorð í póstkerfi og allstaðar þar sem það er notað. Aldrei nota þetta lykilorð aftur. Kveikja á tveggja þátta auðkenningu að pósthólfi (e. two factor authentication, e. multi-factor authentication). Fara yfir allar þjónustur sem tengdar eru við pósthólfið þar sem netfangið er notað. T.d. paypal, ebay, amazon, skattur, lastpass, passwords.google.com. Mikilvægt er að gera ráð fyrir því að þrjótarnir gætu hafa sent endurstillingu á lykilorði (e. password reset) fyrir þessar þjónustur gegnum pósthólfið. Fara yfir allar þjónustur sem nota sama lykilorð og skipta því út og athuga hvort þrjótarnir hafi farið þar inn líka. Yfirfara gögn í pósthólfinu og gera ráð fyrir að þau séu lekin t.d. vistar fólk stundum lykilorð og kortanúmer í skeytum eða í notes. Gerðu viðeigandi ráðstafanir sé það raunin. Yfirfara hvort tengiliðir í pósthólfi hafi fengið svikapósta frá þrjótunum í nafni eiganda pósthólfsins og hafa samband við þá aðila og upplýsa þá um svikin. Þekkt er að tölvuþrjótar senda tölvupóst á tengiliði og reyna að veiða aðgang að pósthólfum þeirra og reyna að blekkja viðskiptafélaga með því að endurnýta greiðslufyrirmæli úr pósthólfinu með nýjum greiðsluupplýsingum t.d. gegn bönkum og birgjum.